Document ID: 32007D0843

KOMISSION PÄÄTÖS,
tehty 11 päivänä joulukuuta 2007,
lajin Gallus gallus jalostusparvissa esiintyvän salmonellan valvontaohjelmien hyväksymisestä tietyissä kolmansissa maissa Euroopan parlamentin ja neuvoston asetuksen (EY) N:o 2160/2003 mukaisesti ja päätöksen 2006/696/EY muuttamisesta siipikarjan ja siitosmunien tuonnissa sovellettavien tiettyjen kansanterveyttä koskevien vaatimusten osalta
(tiedoksiannettu numerolla K(2007) 6094)
(ETA:n kannalta merkityksellinen teksti)
(2007/843/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon salmonellan ja muiden tiettyjen elintarvikkeiden kautta tarttuvien tiettyjen zoonoosien aiheuttajien valvonnasta 17 päivänä marraskuuta 2003 annetun Euroopan parlamentin ja neuvoston asetuksen (EY) N:o 2160/2003 (1) ja erityisesti sen 10 artiklan 2 kohdan,
ottaa huomioon eläinperäisiä elintarvikkeita koskevista erityisistä hygieniasäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 853/2004 (2) ja erityisesti sen 9 artiklan,
ottaa huomioon ihmisravinnoksi tarkoitettujen eläinperäisten tuotteiden virallisen valvonnan järjestämistä koskevista erityissäännöistä 29 päivänä huhtikuuta 2004 annetun Euroopan parlamentin ja neuvoston asetuksen (EY) N:o 854/2004 (3) ja erityisesti sen 11 artiklan 1 kohdan,
sekä katsoo seuraavaa:
(1)
Asetuksessa (EY) N:o 2160/2003 vahvistetaan vaatimukset, jotka koskevat salmonellan valvontaa jäsenvaltioiden eri siipikarjapopulaatioissa. Vaatimuksia sovelletaan jäsenvaltioihin kyseisen asetuksen liitteessä I vahvistetuista päivämääristä lähtien, erityisesti 18 kuukautta sen jälkeen, kun salmonellan esiintyvyyden vähentämistä koskeva tavoite on asetettu.
(2)
Vähentämistavoitetta sovelletaan lajin Gallus gallus jalostusparviin 1 päivästä heinäkuuta 2005 komission asetuksen (EY) N:o 1003/2005 (4) mukaisesti, muniviin kanoihin 1 päivästä elokuuta 2006 asetuksen (EY) N:o 1168/2006 mukaisesti ja broilereihin 1 päivästä heinäkuuta 2007 asetuksen (EY) N:o 646/2007 (5) mukaisesti.
(3)
Kanada, Israel, Tunisia ja Yhdysvallat ovat toimittaneet komissiolle lajin Gallus gallus siitossiipikarjassa, sen siitosmunissa ja lajin Gallus gallus jalostukseen tarkoitetuissa untuvikoissa esiintyvän salmonellan valvontaohjelmansa. Näiden ohjelmien todettiin antavan asetuksessa (EY) N:o 2160/2003 annettuja takeita vastaavat takeet, ja ohjelmat olisi näin ollen hyväksyttävä.
(4)
Sellaisten kolmansien maiden luettelon vahvistamisesta, joista saa tuoda yhteisöön tai kuljettaa yhteisön kautta siipikarjaa, siitosmunia, untuvikkoja ja siipikarjan, sileälastaisten lintujen ja luonnonvaraisten riistalintujen lihaa, munia ja munatuotteita sekä erikseen määritellyistä taudinaiheuttajista vapaita munia, sekä sovellettavista eläinlääkärintodistuksia koskevista vaatimuksista ja päätösten 93/342/ETY, 2000/585/EY ja 2003/812/EY muuttamisesta 28 päivänä elokuuta 2006 tehdyssä komission päätöksessä 2006/696/EY (6) katetaan erityisesti siitos- ja tuotantosiipikarjan, siitosmunien ja untuvikkojen tuonti yhteisöön ja kuljettaminen yhteisön kautta ja vahvistetaan niiden kolmansien maiden luettelo, joista jäsenvaltiot saavat tuoda kyseisiä eläimiä ja siitosmunia.
(5)
Asetuksen (EY) N:o 2160/2003 nojalla yhteisön lainsäädännössä säädettyjen kolmansia maita, joista jäsenvaltiot voivat tuoda kyseisen asetuksen soveltamisalaan kuuluvia eläimiä ja siitosmunia, koskeviin luetteloihin hyväksyminen ja luetteloissa pysyminen edellyttävät, että kyseinen kolmas maa esittää komissiolle jäsenvaltioiden vahvistamia kansallisia salmonellan valvontaohjelmia vastaavan ohjelman ja että komissio hyväksyy kyseisen ohjelman.
(6)
Ohjelmien hyväksymisen seurauksena Kanada, Israel, Tunisia ja Yhdysvallat olisi säilytettävä kolmansia maita, joista jäsenvaltiot voivat tuoda lajin Gallus gallus siitossiipikarjaa, sen siitosmunia ja lajin Gallus gallus jalostukseen tarkoitettuja untuvikkoja, koskevassa luettelossa, joka on vahvistettu päätöksessä 2006/696/EY.
(7)
Tietyt muut kolmannet maat, jotka on nykyisin lueteltu päätöksessä 2006/696/EY, eivät ole vielä toimittanet salmonellan valvontaohjelmaa komissiolle. Koska lajin Gallus gallus siitossiipikarjaa, sen siitosmunia ja lajin Gallus gallus jalostukseen tarkoitettuja untuvikkoja koskevia vaatimuksia sovelletaan jo yhteisössä, kyseisen siipikarjan ja munien tuontia ei tulisi enää sallia asianomaisista kolmansista maista. Päätöksen 2006/696/EY liitteessä I olevassa 1 osassa vahvistettu luettelo kolmansista maista tai niiden osista olisi vastaavasti muutettava.
(8)
Yhteisössä sovellettavia vaatimuksia vastaavien takeiden antamiseksi kolmansien maiden, joista jäsenvaltiot voivat tuoda lajin Gallus gallus siitos- ja tuotantosiipikarjaa, sen siitosmunia ja lajin Gallus gallus untuvikkoja, olisi todistettava, että salmonellan valvontaohjelmaa on sovellettu alkuperäparveen ja että kyseinen parvi on testattu kansanterveyden kannalta merkittävien salmonellan serotyyppien havaitsemiseksi niin pian kuin vaatimuksia sovelletaan eri siipikarjapopulaatioihin yhteisössä.
(9)
Asetuksen (EY) N:o 2160/2003 nojalla lajin Gallus gallus parvia ei voida myöskään käyttää jalostustarkoituksiin eikä niiden munia voida käyttää siitosmunina yhteisössä 1 päivästä tammikuuta 2007 lähtien, jos ne ovat saaneet Salmonella enteritidis- ja/tai Salmonella typhimurium -tartunnan. Näin ollen siitossiipikarjan, jalostukseen tarkoitettujen untuvikkojen ja siitosmunien tuonti yhteisöön olisi sallittava ainoastaan silloin, kun alkuperäparvien tutkimuksessa on todettu, ettei niissä esiinny Salmonella enteritidis- tai Salmonella typhimurium -tartuntaa.
(10)
Euroopan parlamentin ja neuvoston asetuksen (EY) N:o 2160/2003 täytäntöönpanosta siltä osin kuin on kyse vaatimuksista, jotka koskevat erityisten valvontamenetelmien käyttöä siipikarjassa esiintyvän salmonellan kansallisissa valvontaohjelmissa, 1 päivänä elokuuta 2006 annetussa komission asetuksessa (EY) N:o 1177/2006 (7) vahvistetaan tietyt säännöt, jotka koskevat mikrobilääkkeiden ja rokotteiden käyttöä kansallisissa valvontaohjelmissa, jotka komissio on hyväksynyt asetuksen (EY) N:o 2160/2003 mukaisesti.
(11)
Kolmansien maiden, joista jäsenvaltiot voivat tuoda lajin Gallus gallus siitos- ja tuotantosiipikarjaa, sen siitosmunia ja lajin Gallus gallus untuvikkoja, olisi todistettava, että mikrobilääkkeiden ja rokotteiden käyttöön on sovellettu asetuksessa (EY) N:o 1177/2006 säädettyjä erityisiä vaatimuksia heti, kun kyseisiä vaatimuksia on alettu soveltaa eri siipikarjapopulaatioihin yhteisössä. Jos mikrobilääkkeitä on käytetty untuvikkojen osalta muihin tarkoituksiin kuin salmonellan valvontaan, siitä olisi myös ilmoitettava todistuksessa, koska kyseinen käyttö voi vaikuttaa salmonellan testaukseen tuonnissa.
(12)
Päätöksessä 2006/696/EY vahvistetut siitos- ja tuotantosiipikarjan, untuvikkojen ja siitosmunien tuontia koskevat eläinlääkärintodistusten mallit päätöksessä olisi muutettava. Jotta voidaan välttää myöhemmät muutokset eläinlääkärintodistusten malleihin silloin, kun tuontia koskevia asetuksen (EY) N:o 2160/2003 säännöksiä ryhdytään soveltamaan tuotantosiipikarjaan ja muihin kuin siitoseläimiksi tarkoitettuihin untuvikkoihin, myös näitä eläimiä koskevia eläinlääkärintodistusten malleja olisi muutettava; tällöin olisi ilmoitettava selkeästi se, milloin muutoksia sovelletaan eri populaatioihin.
(13)
Bulgaria ja Romania liittyivät Euroopan unioniin 1 päivänä tammikuuta 2007. Päätöksessä 2006/696/EY vahvistettuja yhteisön sisäistä kauppaa koskevia säännöksiä sovelletaan kyseisestä päivästä lähtien näihin uusiin jäsenvaltioihin. Näin ollen Bulgaria ja Romania olisi poistettava päätöksen 2006/696/EY liitteissä I ja II olevassa 1 osassa vahvistetuista, niiden kolmansien maiden luetteloista, joista jäsenvaltioiden harjoittama tuonti on sallittu.
(14)
Jotta vältetään kaupan keskeytyminen, päätöksen 2006/696/EY, sellaisena kuin se on nykyisessä sanamuodossaan, mukaisesti annettujen eläinlääkärintodistusten käyttö olisi sallittava 60 päivän ajan tämän päätöksen soveltamispäivästä alkaen.
(15)
Jotta voidaan välttää myöhemmät muutokset eläinlääkärintodistuksen malleihin silloin, kun tuontia koskevia asetuksen (EY) N:o 2160/2003 säännöksiä ryhdytään soveltamaan lajin Gallus gallus muniviin kanoihin ja broilereihin, myös näitä eläimiä koskevia eläinlääkärintodistusten malleja olisi muutettava; tällöin olisi ilmoitettava selkeästi se, milloin muutoksia sovelletaan eri populaatioihin. Kyseisten muutosten soveltamispäivää olisi näin ollen siirrettävä tarpeen mukaan.
(16)
Sen vuoksi päätöstä 2006/696/EY olisi muutettava.
(17)
Tässä päätöksessä säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Hyväksytään munivien kanojen parvissa esiintyvän salmonellan osalta valvontaohjelmat, jotka Kanada, Israel, Tunisia ja Yhdysvallat ovat toimittaneet asetuksen (EY) N:o 2160/2003 10 artiklan 1 kohdan mukaisesti.
2 artikla
Muutetaan päätöksen 2006/696/EY liitteet I ja II tämän päätöksen liitteen mukaisesti.
3 artikla
Muiden siitos- tai tuotantosiipikarjan kuin sileälastaisten lintujen, muiden kuin sileälastaisten lintujen untuvikkojen ja muun siipikarjan kuin sileälastaisten lintujen siitosmunien, joiden osalta eläinlääkärintodistukset on annettu päätöksen 2006/696/EY sellaisen version mukaisesti, jota sovelletaan ennen tämän päätöksen soveltamispäivää, lähetykset voidaan tuoda yhteisöön 60 päivän ajan tämän päätöksen soveltamispäivästä alkaen.
4 artikla
Tätä päätöstä sovelletaan 15 päivästä helmikuuta 2008.
Päätöksen 2006/696/EY, sellaisena kuin se on muutettuna tällä päätöksellä, liitteessä I olevan muuta siitos- tai tuotantosiipikarjaa kuin sileälastaisia lintuja koskevan eläinlääkärintodistuksen mallin II.2.5 kohtaa ja muiden kuin sileälastaisten lintujen untuvikkoja koskevan eläinlääkärintodistuksen mallin II.2.4 kohtaa sovelletaan kuitenkin 1 päivästä tammikuuta 2009, jos tuotantosiipikarja tai untuvikot on tarkoitettu ainoastaan lihan tuotantoon.
5 artikla
Tämä päätös on osoitettu kaikille jäsenvaltioille.
Tehty Brysselissä 11 päivänä joulukuuta 2007.

Labels: 17
5
0
3
6